6.4.2022.
HR
Službeni list Europske unije
C 152/127
Mišljenje Europskog gospodarskog i socijalnog odbora o Prijedlogu direktive Europskog parlamenta i Vijeća o izmjeni Direktive (EU) 2018/2001 Europskog parlamenta i Vijeća, Uredbe (EU) 2018/1999 Europskog parlamenta i Vijeća i Direktive 98/70/EZ Europskog parlamenta i Vijeća u pogledu promicanja energije iz obnovljivih izvora te o stavljanju izvan snage Direktive Vijeća (EU) 2015/652 (COM(2021) 557 final – 2021/0218 (COD)) (2022/C 152/21)
Izvjestitelj: Christophe QUAREZ Suizvjestitelj: Lutz RIBBE
Zahtjev za savjetovanje:
Europski parlament, 13.9.2021.
Vijeće Europske unije, 22.9.2021.
Pravna osnova:
članak 114., članak 194. stavak 2. i članak 304.
Ugovora o funkcioniranju Europske unije
Nadležno tijelo:
Stručna skupina za promet, energiju, infrastrukturu i informacijsko društvo
Datum usvajanja na plenarnom zasjedanju:
9.12.2021
Plenarno zasjedanje br.:
565
Rezultat glasanja (za/protiv/suzdržani):
191/2/5
1.
Zaključci i preporuke 1.1.
EGSO pozdravlja povećanje zadanog udjela obnovljive energije i to što su ti ciljevi usmjereni na industrijski, prometni i stambeni sektor.
Očekuje se da će politika obnovljive energije polučiti rezultate u trima područjima: ublažavanju klimatskih promjena, energetskoj sigurnosti i gospodarskom razvoju (otvaranju radnih mjesta), ali ona iziskuje i pravnu sigurnost, koja je narušena time što se revizija provodi samo dva tjedna nakon roka za prenošenje.
Međutim, EGSO ističe da čak i povećani cilj vjerojatno nije u skladu s klimatskim ciljevima Pariškog sporazuma, a kamoli s odredbom Okvirne konvencije UN-a o promjeni klime kako bi se spriječilo opasno antropogeno djelovanje na klimatski sustav.
To je opasno djelovanje već danas očito s obzirom na porast globalnih temperatura.
1.2.
EGSO skreće pozornost Komisije na potrebnu sinergiju između postojećih uredbi preispitanih u paketu „Spremni za 55 %” i predloženih novih instrumenata, kao što su Socijalni fond za klimatsku politiku ili mehanizam za ugljičnu prilagodbu na granicama.
1.3.
EGSO smatra da je nužno uspostaviti ravnopravne uvjete za različite izvore proizvodnje energije, što podrazumijeva ukidanje subvencija za energiju iz fosilnih goriva, koje se i dalje povećavaju (1).
1.4.
EGSO podsjeća da građani, osobito mladi, moraju biti u središtu europske energetske politike i u tom pogledu žali zbog nedostatka ambicije Komisije u pogledu promicanja i razvoja individualnog prozumerizma i prozumerizma utemeljenog na zajednici, suprotno navedenome u Komunikaciji o energetskoj uniji.
1.5.
EGSO općenito podržava načela odgovornog šumarstva utvrđena u prijedlogu i predlaže davanje prednosti upotrebi šumarskih nusproizvoda i proizvoda od recikliranog drva za proizvodnju bioenergije.
Također poziva na ponovnu ocjenu potpore bioenergetskim postrojenjima kako bi se biogoriva preusmjerila na prijevoz, posebno kada elektrifikacija uzrokuje probleme, ako nude alternativu koja je lako dostupna uz razumne troškove, kako je dodatno razrađeno u točkama 4.9 i 4.20.
(1)
SL L 328, 21.12.2018., str.
1.